CELEX: 32016D1073
Language: fi
Date: 2016-07-01 00:00:00
Title: Komission täytäntöönpanopäätös (EU) 2016/1073, annettu 1 päivänä heinäkuuta 2016, Amerikan yhdysvaltojen omien sopimusmarkkinoiden Euroopan parlamentin ja neuvoston asetuksen (EU) N:o 648/2012 mukaisesta vastaavuudesta (ETA:n kannalta merkityksellinen teksti)

2.7.2016   
            
            
               FI
            
            
               Euroopan unionin virallinen lehti
            
            
               L 178/24
            
         KOMISSION TÄYTÄNTÖÖNPANOPÄÄTÖS (EU) 2016/1073,
   annettu 1 päivänä heinäkuuta 2016,
   Amerikan yhdysvaltojen omien sopimusmarkkinoiden Euroopan parlamentin ja neuvoston asetuksen (EU) N:o 648/2012 mukaisesta vastaavuudesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 2 a artiklan 2 kohdan,
   sekä katsoo seuraavaa:
   
               (1)
            
            
               Asetuksessa (EU) N:o 648/2012 vahvistetaan OTC-johdannaissopimuksia koskevat määritykseen ja kahdenväliseen riskienhallintaan liittyvät vaatimukset sekä kyseisiä sopimuksia koskevat raportointivaatimukset. Asetuksen (EU) N:o 648/2012 2 artiklan 7 kohdassa olevan määritelmän mukaan OTC-johdannaiset ovat johdannaissopimuksia, joita ei panna täytäntöön Euroopan parlamentin ja neuvoston direktiivin 2004/39/EY (2) 4 artiklan 1 kohdan 14 alakohdassa määritellyllä säännellyllä markkinalla tai sellaisella kolmannen maan markkinalla, jota pidetään säänneltyä markkinaa vastaavana markkinana asetuksen (EU) N:o 648/2012 2 a artiklan mukaisesti. Näin ollen johdannaissopimukset, jotka pannaan täytäntöön sellaisella kolmannen maan markkinalla, jota ei pidetä säänneltyjä markkinoita vastaavana, katsotaan asetusta (EU) N:o 648/2012 sovellettaessa OTC-johdannaisiksi.
            
         
               (2)
            
            
               Asetuksen (EU) N:o 648/2012 2 a artiklan mukaan kolmannen maan markkinaa pidetään säänneltyä markkinaa vastaavana silloin, kun markkina noudattaa oikeudellisesti sitovia vaatimuksia, jotka vastaavat direktiivin 2004/39/EY III osastossa säädettyjä vaatimuksia, ja se on jatkuvasti tehokkaan valvonnan ja täytäntöönpanotoimien alainen kyseisessä kolmannessa maassa.
            
         
               (3)
            
            
               Jotta kolmannen maan markkinaa voidaan pitää direktiivissä 2004/39/EY tarkoitettua säänneltyä markkinaa vastaavana, sovellettavien oikeudellisesti sitovien vaatimusten sekä valvonta- ja täytäntöönpanojärjestelyjen olennaisen vaikutuksen olisi vastattava unionin vaatimuksia niillä saavutettavien sääntelytavoitteiden osalta. Siksi tämän vastaavuuden arvioinnin tarkoituksena on todentaa, että Amerikan yhdysvaltojen, jäljempänä ’Yhdysvallat’, omiin sopimusmarkkinoihin (designated contract markets) sovellettavat oikeudellisesti sitovat vaatimukset vastaavat direktiivin 2004/39/EY III osastossa säädettyjä vaatimuksia ja että kyseiset markkinat ovat jatkuvasti tehokkaan valvonnan ja täytäntöönpanotoimien alaiset. Markkinat, joilla tämän päätöksen hyväksymispäivänä on sopimusmarkkinoiden toimilupa, olisi näin ollen yksilöitävä markkinoiksi, joita pidetään direktiivissä 2004/39/EY tarkoitettua säänneltyä markkinaa vastaavina.
            
         
               (4)
            
            
               Sopimusmarkkinat ovat pörssejä (board of trade), joita Commodity Futures Trading Commission, jäljempänä ’CFTC’, valvoo säädöksen Commodity Exchange Act, jäljempänä ’CEA’, 7 USC 7, 5 §:n nojalla. Yhdysvalloissa toimiluvan saaneita sopimusmarkkinoita koskevat oikeudellisesti sitovat vaatimukset koostuvat CEA:sta, joka yhdessä Commodity Futures Trading Commissionin sääntöjen, jäljempänä ’CFTC Regulations -säännöt’, muodostaa sopimusmarkkinoiden toimintaa sääntelevän lainsäädäntökehyksen. CFTC Regulations -sääntöjen 38 osassa täsmennetään pörssinä (board of trade) toimimista koskevat vaatimukset ja vahvistetaan 23 perusperiaatetta, joita sopimusmarkkinoiden on noudatettava aloitusvaiheessa ja jatkuvasti. CFTC Regulations -säännöissä edellytetään, että sopimusmarkkinat pitävät yllä kaupankäyntijärjestelmää. Sillä tarkoitetaan CEA:n mukaan yleensä monenkeskistä järjestelmää, jossa osallistujilla on mahdollisuus toteuttaa liiketoimia ehdottomien sääntöjen mukaisesti. Sopimusmarkkinoiden täytyy asettaa markkinansa ja palvelunsa puolueettomasti jäsentensä saataville. Saatavuusperusteiden täytyy olla puolueettomat ja avoimet, ja niitä täytyy soveltaa syrjimättömällä tavalla. Lisäksi CFTC Regulations -sääntöjen nojalla sopimusmarkkinoihin sovelletaan toiminnan järjestämistä koskevia vaatimuksia, jotka koskevat eturistiriitoja koskevia toimintaperiaatteita, riskienhallintaa, kaupankäyntiä ja selvitysjärjestelmiä, listautumissääntöjä sekä sääntöjen noudattamisen valvontaa. Perusperiaatteessa 2 (17 CFR § 38.150 (2015)) edellytetään, että pörssi varmistaa sopimusmarkkinan sisäisten sääntöjen noudattamisen ja seuraa ja valvoo kyseisten sääntöjen noudattamista, mukaan lukien säännöt, joilla kielletään väärinkäyttöä merkitsevät kaupalliset menettelytavat. Tätä varten sillä on oltava havainnointi- ja tutkimisvalmiudet sekä mahdollisuus määrätä asianmukaisia seuraamuksia henkilöille, jotka rikkovat mitä tahansa sopimusmarkkinan sisäistä sääntöä.
            
         
               (5)
            
            
               Yhdysvalloissa toimiluvan saaneisiin sopimusmarkkinoihin sovellettavat oikeudellisesti sitovat vaatimukset, jotka vahvistetaan sopimusmarkkinoiden toimintaa sääntelevässä lainsäädäntökehyksessä, johtavat olennaisiin vaikutuksiin, jotka vastaavat direktiivin 2004/39/EY III osastossa säädettyjen vaatimusten vaikutuksia seuraavilla osa-alueilla: toimilupamenettely, määritelmälliset vaatimukset, sopimusmarkkinalle pääsy, toiminnan järjestämistä koskevat vaatimukset, ylintä johtoa koskevat vaatimukset, johdannaisten ottaminen kaupankäynnin kohteeksi, johdannaisilla käytävän kaupan keskeyttäminen ja lopettaminen, sääntöjen noudattamisen valvonta ja selvitysjärjestelmiin pääsy.
            
         
               (6)
            
            
               Direktiivin 2004/39/EY mukaan kauppaa edeltäviä ja sen jälkeisiä avoimuusvaatimuksia sovelletaan ainoastaan osakkeisiin, jotka on otettu kaupankäynnin kohteeksi säännellyillä markkinoilla. Koska osakkeilla ei käydä kauppaa eikä niitä ole otettu kaupankäynnin kohteeksi sopimusmarkkinoilla, komissio katsoo, ettei kyseisten vaatimusten arviointi ole olennaista tämän päätöksen kannalta.
            
         
               (7)
            
            
               Sen vuoksi olisi todettava, että Yhdysvaltoihin sijoittautuneita sopimusmarkkinoita koskevat oikeudellisesti sitovat vaatimukset johtavat vaikutuksiin, jotka vastaavat direktiivin 2004/39/EY III osastossa säädettyjen vaatimusten vaikutuksia.
            
         
               (8)
            
            
               Sopimusmarkkinat toimivat CFTC:n valvonnassa. CFTC:n säännösten noudattamista koskevan valvontaohjelman ensisijaisena tavoitteena on arvioida, noudattaako sopimusmarkkina sovellettavia CEA:n säännöksiä (mukaan lukien 23 perusperiaatetta, joita sopimusmarkkinoiden on noudatettava) sekä kyseisten perusperiaatteiden täytäntöönpanoa koskevia CFTC Regulations -sääntöjä. Tätä varten CFTC tekee tarkastuksia todentaakseen, noudattaako sopimusmarkkina perusperiaatteita ja säännöksiä, jotka koskevat kaupankäynnin valvontaa, markkinoiden valvontaa, kirjausketjua sekä sopimusmarkkinan kurinpito-ohjelmia. Markkinavalvontaohjelman puitteissa CFTC valvoo kaupankävijöitä varmistaakseen, että ne noudattavat CEA:n säännöksiä ja CFTC Regulations -sääntöjä. Tätä varten valvontaohjelmassa seurataan sopimusmarkkinoiden kaupankäyntitoimintaa, futuuripositioita sekä swap-sopimuksia ja -positioita, jotta voitaisiin havaita ja estää markkinoiden väärinkäyttöä merkitsevät menettelytavat ja varmistaa CEA:n ja CFTC Regulations -sääntöjen noudattaminen. Lisäksi markkinoiden arviointiohjelmassa arvioidaan kaikki sopimusmarkkinan sääntöasiakirjat ja tuotearviointiohjelmassa käydään läpi sopimusmarkkinan tuotteisiin sovellettavia ehtoja ja edellytyksiä koskevat asiakirjat; molemmissa ohjelmissa varmistetaan, että asiakirjat ovat yhdenmukaiset CEA:n ja CFTC Regulations -sääntöjen kanssa.
            
         
               (9)
            
            
               CFTC:llä on myös täytäntöönpanovelvoitteita. CEA:n 6 b §:n nojalla CFTC voi antaa tiettyjen toimintojen lopettamista koskevan määräyksen ja määrätä siviili- tai rikosoikeudellisia seuraamuksia, jos sopimusmarkkinan todetaan rikkoneen CEA:ta ja CFTC Regulations -sääntöjä. CEA:n 6 c §:n a momentin nojalla CFTC:llä on myös mahdollisuus nostaa Yhdysvaltojen liittovaltion tuomioistuimessa kanne mitä tahansa rekisteröityä yhteisöä tai muuta henkilöä vastaan, joka rikkoo CEA:n säännöksiä ja asiaan liittyviä CFTC:n sääntöjä ja määräyksiä. Sopimusmarkkinat hoitavat tiettyjä valvontatehtäviä, ja niillä on velvollisuus seurata ja valvoa kunkin sopimusmarkkinan sisäisten sääntöjen noudattamista. Poikkeusvaltuuksien (CEA § 8a(9)) nojalla CFTC:llä on valta määrätä sopimusmarkkina toteuttamaan toimen, joka on CFTC:n arvion mukaan tarpeen tiettyä johdannaissopimusta koskevan asianmukaisen kaupankäynnin ylläpitämiseksi tai palauttamiseksi tai tietyn johdannaissopimuksen realisoimiseksi. Lisäksi edellytetään, että sopimusmarkkinoilla on järjestelyt ja resurssit sisäisten sääntöjensä noudattamisen tehokasta valvontaa varten.
            
         
               (10)
            
            
               Näistä syistä olisi pääteltävä, että sopimusmarkkinat ovat Yhdysvalloissa jatkuvasti tehokkaan valvonnan ja täytäntöönpanotoimien alaiset.
            
         
               (11)
            
            
               Näin ollen olisi katsottava, että asetuksen (EU) N:o 648/2012 2 a artiklassa säädetyt edellytykset täyttyvät Yhdysvalloissa toimiluvan saaneiden sopimusmarkkinoiden osalta.
            
         
               (12)
            
            
               Tämä päätös perustuu oikeudellisesti sitoviin vaatimuksiin, joita Yhdysvalloissa sovelletaan sopimusmarkkinoihin tämän päätöksen hyväksymisajankohtana. Komission olisi seurattava edelleen säännöllisesti sopimusmarkkinoihin sovellettavien oikeudellisten ja valvontajärjestelyjen kehitystä ja niiden edellytysten täyttymistä, joiden perusteella tämä päätös on annettu. Komission olisi erityisesti tarkasteltava tätä päätöstä uudelleen ottaen huomioon Euroopan parlamentin ja neuvoston asetuksen (EU) N:o 600/2014 (3) ja Euroopan parlamentin ja neuvoston direktiivin 2014/65/EU (4) soveltamisen aloittaminen.
            
         
               (13)
            
            
               Sopimusmarkkinoihin Yhdysvalloissa sovellettavien oikeudellisten ja valvontajärjestelyjen säännöllinen tarkastelu ei rajoita komission mahdollisuutta toteuttaa erillinen uudelleentarkastelu milloin tahansa, jos tällä päätöksellä hyväksyttyä vastaavuutta on tarpeen arvioida uudelleen tapahtuneen kehityksen perusteella. Tällainen uudelleenarviointi voi johtaa tämän päätöksen kumoamiseen.
            
         
               (14)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Pörssien (boards of trade), jotka Commodity Futures Trading Commission on nimennyt sopimusmarkkinoiksi Amerikan yhdysvalloissa ja jotka esitetään liitteessä, katsotaan asetuksen (EU) N:o 648/2012 2 artiklan 7 kohtaa sovellettaessa vastaavan direktiivin 2004/39/EY 4 artiklan 1 kohdan 14 alakohdassa määriteltyjä säänneltyjä markkinoita.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 1 päivänä heinäkuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 201, 27.7.2012, s. 1.
   
      (2)  Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2004, s. 1).
   
      (3)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (4)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
   
      LIITE
      Päätöksen 1 artiklassa tarkoitetut Amerikan yhdysvaltojen omat sopimusmarkkinat (designated contract markets):
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  ELX Futures, L.P.
               
            
                  g)
               
               
                  Eris Exchange, LLC
               
            
                  h)
               
               
                  ICE Futures U.S., Inc.
               
            
                  i)
               
               
                  Minneapolis Grain Exchange, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  TrueEX LLC
               
            
                  o)
               
               
                  NASDAQ Futures, Inc.